b'\n_START_ARTICLE_\nN\xc4\x97\xc5\xa1tumas\n_START_PARAGRAPH_\nN\xc4\x97\xc5\xa1tumas\xc2\xa0\xe2\x80\x93 laikotarpis, kai motinos organizme i\xc5\xa1ne\xc5\xa1iojamas vaisius, paprastai nuo pastojimo iki gimdymo; kartais n\xc4\x97\xc5\xa1tumas gali b\xc5\xabti nutraukiamas anks\xc4\x8diau (abortas), arba nutr\xc5\xabkti savaime (persileidimas).\n_START_SECTION_\n\xc5\xbdmoni\xc5\xb3 n\xc4\x97\xc5\xa1tumas\n_START_PARAGRAPH_\n\xc5\xbdmoni\xc5\xb3 n\xc4\x97\xc5\xa1tumas vidutini\xc5\xa1kai trunka 9 m\xc4\x97nesius (40 savai\xc4\x8di\xc5\xb3 arba 280 dien\xc5\xb3, skai\xc4\x8diuojant nuo paskutini\xc5\xb3 m\xc4\x97nesini\xc5\xb3 pirmos dienos)._NEWLINE_Zigota, po apvaisinimo turinti genetin\xc4\x97s informacijos i\xc5\xa1 t\xc4\x97vo ir motinos, ima dalintis. Iki 3 m\xc4\x97nesi\xc5\xb3, kol n\xc4\x97ra susidariusi placenta, nauja gyvyb\xc4\x97 vadinama gemalu, o v\xc4\x97liau\xc2\xa0\xe2\x80\x93 vaisiumi. Patek\xc4\x99s \xc4\xaf gimd\xc4\x85, gemalas prisitvirtina gimdos gleivin\xc4\x97je. \xc5\xa0ioje vietoje i\xc5\xa1sivysto placenta. Per placent\xc4\x85 ir virk\xc5\xa1tel\xc4\x97s kraujagysles vaisiui ne\xc5\xa1amos reikalingos maisto med\xc5\xbeiagos, deguonis, antik\xc5\xabnai ir pa\xc5\xa1alinami vaisiaus apykaitos produktai. Pro placent\xc4\x85 \xc4\xaf vaisi\xc5\xb3 gali patekti ir virusai, vaistai, \xc5\xbealingos med\xc5\xbeiagos._NEWLINE_Pirmieji trys m\xc4\x97nesiai yra ypa\xc4\x8d svarb\xc5\xabs, kadangi br\xc4\x99sta gemalas ir formuojasi audiniai bei organai. Susidarius placentai, prasideda vaisiaus periodas, ir vaisius spar\xc4\x8diai auga. Apie 20 n\xc4\x97\xc5\xa1tumo savait\xc4\x99 motina da\xc5\xbeniausiai pajunta vaisiaus judesius (pirmieji judesiai kartais juntami jau nuo 15 savait\xc4\x97s). 22 savai\xc4\x8di\xc5\xb3 vaisiaus susiformav\xc4\x99 visi organai, jis sveria apie 500 g, \xc5\xabgis\xc2\xa0\xe2\x80\x93 apie 25\xc2\xa0cm. Jei \xc5\xa1iuo laikotarpiu \xc4\xafvyksta prie\xc5\xa1laikinis gimdymas, kartais specialiomis s\xc4\x85lygomis tok\xc4\xaf naujagim\xc4\xaf jau pavyksta i\xc5\xa1auginti._NEWLINE_N\xc4\x97\xc5\xa1tumo metu yra daug pavoj\xc5\xb3. Gemalas gali \xc4\xafsitvirtinti ne tik gimdoje, bet ir, pvz., kiau\xc5\xa1intakyje, kiau\xc5\xa1id\xc4\x97je ar net pilvo ertm\xc4\x97je. Tai negimdinis n\xc4\x97\xc5\xa1tumas. Gemalas negali normaliai augti, gali prasid\xc4\x97ti gyvybei pavojingas kraujavimas. Aptikus negimdin\xc4\xaf n\xc4\x97\xc5\xa1tum\xc4\x85 moteris skubiai operuojama._NEWLINE_N\xc4\x97\xc5\xa1tumas diagnozuojamas remiantis tam tikrais po\xc5\xbeymiais ar laboratoriniais tyrimais. Tikrieji n\xc4\x97\xc5\xa1tumo po\xc5\xbeymiai yra vaisiaus \xc5\xa1irdies veikla (stetoskopu girdimi nuo 17\xe2\x80\x9320 n\xc4\x97\xc5\xa1tumo savait\xc4\x97s), vaisiaus judesiai ir ultragarsin\xc4\x97s ap\xc5\xbei\xc5\xabros metu matomas gemalas (ultragarsu n\xc4\x97\xc5\xa1tum\xc4\x85 galima diagnozuoti jau nuo 5-osios savait\xc4\x97s). Apytikriai n\xc4\x97\xc5\xa1tumo po\xc5\xbeymiai yra \xc5\xa1ie: padid\xc4\x97jusi pilvo apimtis, pasikeit\xc4\x99 gimdos forma ir dydis, gimdos kaklelio poky\xc4\x8diai, ap\xc4\x8diuopiamas vaisius, i\xc5\xa1nykusios m\xc4\x97nesin\xc4\x97s, kr\xc5\xabt\xc5\xb3 poky\xc4\x8diai. Subjektyv\xc5\xabs n\xc4\x97\xc5\xa1tumo po\xc5\xbeymiai: pykinimas ir v\xc4\x97mimas. N\xc4\x97\xc5\xa1tum\xc4\x85 galima diagnozuoti laboratoriniais testais, yra special\xc5\xabs testai, kuri\xc5\xb3 indikatorius merkiamas \xc4\xaf \xc5\xa1lapim\xc4\x85.\n_START_SECTION_\nSeksas n\xc4\x97\xc5\xa1tumo metu\n_START_PARAGRAPH_\nPer pirmuosius tris n\xc4\x97\xc5\xa1tumo m\xc4\x97nesius fiziologini\xc5\xb3 prie\xc5\xbeas\xc4\x8di\xc5\xb3 riboti lytin\xc4\xaf gyvenim\xc4\x85 n\xc4\x97ra, i\xc5\xa1skyrus tuos atvejus, kai moteris yra ypa\xc4\x8d jautri ir jau anks\xc4\x8diau patyr\xc4\x97 vien\xc4\x85 ar kelis persileidimus. 4-6 m\xc4\x97nesiais apribojim\xc5\xb3 i\xc5\xa1vis n\xc4\x97ra. Tre\xc4\x8diajame n\xc4\x97\xc5\xa1tumo trimestre (7-9 m\xc4\x97nesiai) vieningos nuomon\xc4\x97s d\xc4\x97l sekso n\xc4\x97ra: vieni seksologai tvirtina, kad gimdos susitraukimai orgazmo metu skatina prie\xc5\xa1laikin\xc4\xaf gimdym\xc4\x85, tuo tarpu kiti mano, kad tiesioginio pavojaus sueitis nesukelia, bent jau iki 9-ojo m\xc4\x97nesio._NEWLINE_Sekso poreikis n\xc4\x97\xc5\xa1tumo metu moterims pasirei\xc5\xa1kia nevienodai. Kai kurioms lytinis potraukis stipriai padid\xc4\x97ja, vis\xc5\xb3 pirma d\xc4\x97l pradingusios baim\xc4\x97s pastoti. Gali padid\xc4\x97ti lytinis jaudrumas, pada\xc5\xben\xc4\x97ti erotiniai sapnai, multiorgazmas ir kt. Kitoms moterims padid\xc4\x97j\xc4\x99s r\xc5\xabpestis dar negimusiu k\xc5\xabdikiu gali slopinti lytin\xc4\xaf potrauk\xc4\xaf, jos gali re\xc4\x8diau nor\xc4\x97ti myl\xc4\x97tis, vietoje sueities labiau m\xc4\x97gti surogatin\xc4\x99 sueit\xc4\xaf (pvz., narvasadata ar vikharita) ar felacij\xc4\x85.'